PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Tällä ehdotuksella pyritään parantamaan työntekijöiden terveyden suojelua vähentämällä työperäistä altistusta karsinogeenisille kemiallisille tekijöille ja tarjoamaan talouden toimijoille selkeämmät ja tasapuolisemmat toimintaedellytykset. Ehdotus kuuluu komission työohjelman 2016 prioriteettitoimiin. Ehdotuksella komissio täyttää lupauksensa parantaa työntekijöiden suojelua koskevien EU:n puitteiden vaikuttavuutta ja tehokkuutta. Tarkoituksena on lisäksi jatkaa tätä tärkeää työtä ja tehdä lisää vaikutustenarviointeja, joiden perusteella ehdotettaisiin raja-arvoja myös muille syöpää aiheuttaville aineille.

Ammattitautien aiheuttamasta nykyisestä ja tulevasta rasitteesta tehdyt arviot osoittavat, että työntekijöiden altistumisesta syöpää aiheuttaville aineille johtuva työperäinen syöpä on nyt ja jatkossakin ongelma. Syöpä on yleisin työperäisten kuolemantapausten aiheuttaja EU:ssa. Vuosittain työperäisistä kuolemantapauksista 53 prosentin katsotaan johtuvan syövästä. Alankomaiden kansanterveys- ja ympäristöinstituutin (RIVM) vuonna 2016 laatiman raportin mukaan 91 500–150 500 ihmistä sai vuonna 2012 uuden syöpädiagnoosin altistuttuaan syöpää aiheuttaville aineille työpaikalla. 57 700–106 500 ihmistä kuoli vuonna 2012 työperäisen syövän seurauksena. Tämä tarkoittaa, että joka tunti EU:ssa 7–12 ihmistä kuolee syöpään altistuttuaan syöpää aiheuttaville aineille työpaikalla.

Komissio otti ensimmäisen askeleen näiden ongelmien käsittelemiseksi hyväksymällä 13. toukokuuta 2016 lainsäädäntöehdotuksen työntekijöiden suojelemisesta syöpäsairauden vaaraa aiheuttaville tekijöille tai perimän muutoksia aiheuttaville aineille altistumiseen työssä liittyviltä vaaroilta annetun direktiivin 2004/37/EY, jäljempänä direktiivi, muuttamiseksi, tarkoituksena tarkistaa tai vahvistaa altistumisraja-arvo 13 kemiallisen tekijän osalta. Direktiivin 16 artiklan mukaan neuvosto määrittelee käytettävissä olevan tiedon, mukaan lukien tieteellisen ja teknillisen tiedon, perusteella tällaiset raja-arvot kaikille niille syöpää aiheuttaville aineille tai perimän muutoksia aiheuttaville aineille, joille se on mahdollista, direktiivin III liitteessä. Direktiivin 17 artiklan 1 kohdan mukaisesti liitteitä I ja III voidaan muuttaa ainoastaan Euroopan unionin toiminnasta tehdyn sopimuksen, jäljempänä SEUT-sopimus, 153 artiklan 2 kohdassa säädetyn menettelyn mukaisesti (tavallinen lainsäätämisjärjestys).

Nyt komission seuraava askel on pitkän aikavälin prosessi direktiivin päivittämiseksi 7 uuden karsinogeenin osalta, ja se ehdottaa raja-arvojen ja/tai ihomerkintöjen vahvistamista. Vaikutustenarvioinnin mukaan tämän arvioidaan johtavan vähintään 4 miljoonan työntekijän suojelun paranemiseen sekä parempaan selkeyteen työnantajien ja vaatimusten noudattamisen valvojien kannalta. Ehdotusten arvioidaan yhdessä estävän yli 100 000 kuolemaa, jotka aiheutuisivat työperäisestä syövästä.

Komissio jatkaa työtään uusien raja-arvojen asettamiseksi direktiivin 2004/37/EY 16 artiklan mukaisesti. Uusien kemiallisten tekijöiden arviointi on käynnissä, jotta direktiiviä voidaan muuttaa tulevaisuudessa.

Direktiivin säännöksiä sovelletaan kaikkiin kemiallisiin tekijöihin, jotka täyttävät asetuksen (EY) N:o 1272/2008 (aineiden ja seosten luokitus, merkinnät ja pakkaaminen) liitteessä I vahvistetut kategoriaan 1A tai 1B kuuluvan syöpää aiheuttavan aineen luokituskriteerit. Kyseisessä asetuksessa luetellaan yhdenmukaistetut (pakolliset) luokitukset 1 017 kemialliselle aineelle, jotka on epidemiologisten ja/tai eläinkokeiden perusteella luokiteltu kategoriaan 1 kuuluviksi syöpää aiheuttaviksi aineiksi (aineet, joiden tiedetään tai oletetaan aiheuttavan syöpää ihmiselle). Toisessa merkittävässä luokituksessa, jonka on tehnyt Kansainvälinen syöväntutkimuskeskus IARC, yksilöitiin lähes 500 karsinogeenista tekijää, jotka aiheuttavat syöpää ihmisille varmasti (ryhmä 1, 118 tekijää), todennäköisesti (ryhmä 2A, 75 tekijää) tai mahdollisesti (ryhmä 2B, 288 tekijää).

Direktiivin säännöksiä sovelletaan myös kaikkiin direktiivin liitteessä I tarkoitettuihin aineisiin, seoksiin tai prosesseihin taikka kyseisessä liitteessä mainitussa prosessissa vapautuviin aineisiin tai seoksiin. Direktiivin liitteessä I on luettelo tunnistetuista prosesseista ja niiden tuloksena syntyvistä aineista. Tarkoituksena on esittää työntekijöille, työnantajille ja vaatimusten noudattamisen valvojille selkeämmin, kuuluuko jokin kemiallinen tekijä tai menetelmä direktiivin soveltamisalaan, jos sitä ei ole muutoin luokiteltu asetuksen (EY) N:o 1272/2008 mukaisesti. Liitteessä I on tällä hetkellä viisi kohtaa.

Direktiivissä vahvistetaan joitakin yleisiä vähimmäisvaatimuksia, joilla altistuminen kaikille direktiivin soveltamisalaan kuuluville karsinogeeneille tai mutageeneille poistetaan tai sitä vähennetään. Työnantajien on kartoitettava ja arvioitava työntekijöille aiheutuvat riskit, jotka liittyvät altistumiseen tietyille karsinogeeneille (ja mutageeneille) työpaikalla, ja estettävä altistuminen riskin ilmetessä. Prosessi tai kemiallinen tekijä on korvattava vaarattomalla tai vähemmän vaarallisella, jos se on teknisesti mahdollista. Jos kemiallisia karsinogeeneja ei ole teknisesti mahdollista korvata, niitä on altistumisen ehkäisemiseksi valmistettava ja käytettävä suljetussa järjestelmässä niin pitkälle kuin se on teknisesti mahdollista. Jos tämä ei ole teknisesti mahdollista, työntekijöiden altistumisen taso on vähennettävä niin pieneksi kuin teknisesti mahdollista. Tästä minimointivelvoitteesta säädetään direktiivin 5 artiklan 2 ja 3 kohdassa.

Näiden yleisten vähimmäisvaatimusten lisäksi direktiivissä todetaan selvästi, että työhön liittyvät altistumisraja-arvot, jotka koskevat hengitysteitse tapahtuvaa altistumista tietyille karsinogeeneille ja mutageeneille, ovat olennainen osa työsuojelujärjestelyjä. Tällaiset arvot on vahvistettava sellaisille kemiallisille tekijöille, joille arvoa ei ole vielä vahvistettu, ja niitä on tarkistettava aina, kun se on uuden tieteellisen tiedon perusteella mahdollista. Direktiivin liitteessä III esitetään työperäisen altistumisen raja-arvot tietyille karsinogeeneille ja mutageeneille. Liitteessä III on tällä hetkellä kolme kohtaa.

Direktiivin mukaisesti vahvistettuja työperäisen altistumisen raja-arvoja olisi tarvittaessa tarkistettava niin, että niissä otetaan huomioon uusi tieteellinen tieto, mittaustekniikan kehittyminen, riskinhallintatoimenpiteet ja muut merkitykselliset tekijät.

Edellisen perusteella ehdotetaan kahta toimenpidettä:

(a)Sisällytetään direktiivin liitteeseen I työ, johon liittyy altistuminen öljyille, joita on käytetty polttomoottoreissa moottorin liikkuvien osien voiteluun ja jäähdyttämiseen, ja vahvistetaan vastaava ihomerkintä direktiivin liitteessä III olevassa B osassa.

Kansainvälinen syöväntutkimuskeskus IARC arvioi mineraaliöljyjen syöpää aiheuttavia ominaisuuksia vuosina 1983 ja 1987 ja totesi, että ihmisille tehtyjen kokeiden perusteella on riittävää näyttöä siitä, että mineraaliöljyt (jotka sisältävät useita lisäaineita ja epäpuhtauksia), joita on käytetty muun muassa muulikehruussa, metallintyöstössä ja juutin käsittelyssä, ovat ihmisille syöpää aiheuttavia. IARC:n arviointi kattaa myös mineraaliöljyt, joita on käytetty moottoreissa. IARC:n lopullisessa arvioinnissa ei nimenomaisesti mainita ”mineraaliöljyjä käytettyinä moottoriöljyinä”, mutta siinä todetaan, että ihmisille tehtyjen kokeiden perusteella on riittävää näyttöä siitä, että ”käsittelemättömät ja vähän käsitellyt mineraaliöljyt” ovat ihmisille syöpää aiheuttavia (IARC-ryhmä 1). IARC tarkasteli arviota uudelleen monografiassa 100F (2012) julkaistun uuden tiedon perusteella ja säilytti kyseisen luokituksen ihosyöpään liittyvänä. Kemiallisten aineiden työperäisen altistuksen raja-arvoja käsittelevä tiedekomitea SCOEL arvioi ryhmän ”mineraaliöljyt käytettyinä moottoriöljyinä”, jonka määritelmä on ”öljyt, joita on aikaisemmin käytetty polttomoottoreissa moottorin liikkuvien osien voiteluun tai jäähdyttämiseen” (jäljempänä ’mineraaliöljyt käytettyinä moottoriöljyinä’) terveysvaikutuksia työntekijöille työpaikalla. Ottaen huomioon IARC:n arvioinnin SCOEL totesi menetelmiensä mukaisesti, että ”mineraaliöljyt käytettyinä moottoriöljyinä” kuuluvat karsinogeenien ryhmään A ja ettei niissä ole viitteitä vaikutustapaan perustuvasta kynnysarvosta.

SCOEL suositteli vahvasti tässä aloitteessa liitteessä III olevaan B osaan lisättäväksi ehdotettavaa ihomerkintää ja arvioi, että työperäinen altistuminen mineraaliöljyille käytettyinä moottoriöljyinä tapahtuu ihon kautta. Työturvallisuuden ja työterveyden neuvoa-antava komitea, jäljempänä ACSH-komitea, hyväksyi merkinnän, joka osoittaa, että huomattava ihon kautta altistuminen on mahdollista.

Mineraaliöljyjä käytettyinä moottoriöljyinä ei saateta markkinoille sellaisenaan, vaan ne syntyvät prosessin tuloksena, ja sen takia niitä ei ole luokiteltu asetuksen (EY) N:o 1272/2008 mukaisesti. Direktiivin mukaan liitteeseen I voidaan kuitenkin sisällyttää liitteessä mainittuja aineita, seoksia ja prosesseja tai prosessissa vapautuvia aineita tai seoksia, jotka eivät kuulu edellä mainitun asetuksen mukaisen luokitusvelvollisuuden piiriin mutta jotka täyttävät syöpää aiheuttavaksi aineeksi luokittelemisen kriteerit. Mineraaliöljyt käytettyinä moottoriöljyinä kuuluvat tähän luokkaan.

(b)Vahvistetaan liitteessä III ihomerkinnöillä täydennetyt raja-arvot viidelle uudelle karsinogeenille sekä ihomerkinnät kahden uuden karsinogeenin raja-arvoille, mukaan lukien mineraaliöljyt käytettyinä moottoriöljyinä.